text: Mor og datter blev mishandlet gennem otte år
  25 april 2013 kl. 11.23
  Grov sag i Esbjerg om voldtægt af hustru og vold mod hende og datter blev anmeldt af kommunen
  Gennem otte år måtte en datter og en hustru jævnligt tåle tæv, slag og spark fra en nu 40-årig mand i Esbjerg.
  Hustruen er også blevet udsat for voldtægt i årene fra 2004 til 2012, har en domsmandsret i Esbjerg afgjort torsdag. Straffen er i fængsel i fire år.
  Anklagemyndigheden mente, at voldtægterne skete ugentligt, men det er der ikke bevis for. Derimod mener retten, at hun utallige gange blev offer for voldtægt.
  Ifølge anklagemyndigheden brugte den 40-årige alle slags redskaber som våben i forbindelse med volden.
  Ledninger, stokke, fjernbetjeninger, termokander, en støvsuger og andre ting blev hustruen og barnet slået med.
  Ved dommen er manden desuden blevet dømt til at betale erstatning til kvinden på 85.000 kroner og på 5.000 kroner til datteren.
  Sagen nåede frem til myndighederne midt i 2012. Esbjerg Kommune anmeldte volden til politiet, som anholdt manden i juli.
  Han har siddet varetægtsfængslet lige siden.
  I retten oplyses det torsdag, at han har taget betænkningstid med hensyn til en eventuel anke til Vestre Landsret. Han har nægtet sig skyldig.
  Anklageren havde bedt om en straf på mellem fire og fem års fængsel.
  Den dømte er udenlandsk statsborger, og det vil senere blive afgjort, om han skal udvises.
  